Íslenska kvennalandsliðið í hópfimleikum hafnaði í þriðja sæti á Norðurlandamótinu í áhaldafimleikum í gærkvöld. Keppt verður til úrslita á einstökum áhöldum í dag.
Keppt var í liðakeppni og fjölþraut í gær. Bæði kvenna- og karlalið Íslands gerðu vel á mótinu sem fram fer í húsi Gerplu í Kópavogi. Kvennaliðið endaði með 143.462 stig og náði í brons en karlaliðið fékk 228.746 stig og hafnaði í fjórða sæti. Thelma Aðalsteinsdóttir átti bestan árangur íslenskra keppenda í fjölþraut en hún hafnaði í sjötta sæti.
Sagði Thelma Aðalsteinsdóttir. Í dag verður svo keppt til úrslita á einstökum áhöldum og þar á Ísland þrjá keppendur í unglingaflokki og sjö keppendur í fullorðinsflokki.
Katrín Tanja Davíðsdóttir, tvöfaldur heimsmeistari í Crossfit, og Sara Sigmundsdóttir verða ekki með á heimsleikunum í Crossfit í ágúst næstkomandi. Þetta er í fyrsta sinn sem Katrín Tanja missir af leikunum í átta ár. Katrín var hársbreidd frá því að ná inn á leikana í undankeppni sem lauk í gærkvöld en Sara var töluvert fjær því og hafnaði í 12. sæti undankeppninnar. Í upphafi árs greindi Annie Mist Þórisdóttir, sem er einnig tvöfaldur heimsmeistari, að hún myndi keppa í liðakeppni á heimsleikunum í stað einstaklingskeppni en Ísland á þó tvo keppendur þær Þuríði Helgadóttur og Sólveigu Sigurðardóttur.
Einn leikur er á dagskrá í Bestu deild karla í fótbolta í kvöld. Keflavík fær þá Fram í heimsókn en einu stigi munar á liðunum sem sitja í sjöunda og áttunda sæti deildarinnar. Í dag eru þrír dagar þar til Evrópumót kvenna í fótbolta hefst. Í opnunarleiknum mæta heimakonur í Englandi og Austurríki. Ísland hefur keppni á mótinu eftir slétta viku þegar liðið mætir Belgíu. RÚV sýnir frá mótinu.